El Decret 112/1988, de 5 de maig, modificat pel Decret 165/1997, de 22 de juliol, regula la composició, l'organització i les funcions de la Comissió de Cooperació Local.
Mitjançant el Decret 297/1999, de 26 de novembre, de creació i reorganització de departaments de l'Administració de la Generalitat de Catalunya, es va ampliar el nombre de departaments de la Generalitat de Catalunya.
Amb posterioritat, el Decret 79/2001, de 6 de març, de creació de la Delegació Territorial del Govern de la Generalitat de les Terres de l'Ebre estableix, a la disposició final 1, que s'han d'adoptar les disposicions reglamentàries necessàries per tal que els departaments de l'Administració de la Generalitat adeqüin la seva estructura territorial a la nova situació derivada de l'aplicació del Decret esmentat.
En conseqüència, aquestes modificacions en l'estructura de l'Administració fan necessària l'adequació de la composició i de l'organització de la Comissió de Cooperació Local com a òrgan integrat paritàriament per representants de la Generalitat i dels ens locals de Catalunya.
A proposta de la consellera de Governació i Relacions Institucionals, i d'acord amb el Govern,
Es modifiquen els articles 2, 4, 5.1, 5.2, 9.1 i 10.3 i s'afegeix un nou apartat, el 4, a l'article 9 del Decret 112/1988, de 5 de maig, pel qual es regulen la composició, l'organització i les funcions de la Comissió de Cooperació Local de Catalunya, modificat pel Decret 165/1997, de 22 de juliol, que queden redactats de la manera següent:
"2.1 La Comissió de Cooperació Local està adscrita orgànicament al Departament de Governació i Relacions Institucionals.
"2.2 La Secretaria de la Comissió li ha de donar el suport operatiu necessari.
Com a secretari de la Comissió actuarà el subdirector general de Cooperació Local de la Direcció General d'Administració Local".
"La Comissió de Cooperació Local està formada per les persones següents:
a) Vint-i-quatre representants de l'Administració de la Generalitat que són: la consellera de Governació i Relacions Institucionals, que n'és la presidenta; el director general d'Administració Local, que n'és el vicepresident; els cinc delegats territorials del Govern de la Generalitat; dos representants, amb categoria de director general, dels departaments d'Economia i Finances, de Política Territorial i Obres Públiques, i de Indústria, Comerç i Turisme; un representant, amb categoria de director general, dels departaments de la Presidència, d'Ensenyament, de Cultura, de Sanitat i Seguretat Social, d'Agricultura, Ramaderia i Pesca, de Treball, de Justícia, de Benestar Social, de Medi Ambient, d'Interior, i d'Universitats, Recerca i Societat de la Informació.
"b) Els presidents de les diputacions de Catalunya.
"c) Quinze representants dels municipis i cinc representants de les comarques, proposats per les organitzacions associatives d'ens locals".
"5.1 Els membres de la Comissió són nomenats per la consellera de Governació i Relacions Institucionals, a proposta dels que han de designar-los.
"5.2 Els representants dels ens locals de Catalunya es renovaran després de cada elecció municipal, o quan així ho proposin les organitzacions associatives que han de designar-los".
"9.1 Per formular el projecte anual del Pla Únic d'Obres i Serveis de Catalunya es constituiran les subcomissions territorials de les circumscripcions de Barcelona, de Girona, de Lleida, de Tarragona i de les Terres de l'Ebre.
"9.4 El Ple de la Comissió podrà delegar en les subcomissions territorials les seves funcions en relació amb la formulació d'aquells programes del Pla Únic d'Obres i Serveis de Catalunya que no superin l'àmbit territorial d'actuació de les subcomissions esmentades".
"10.3 Per poder fer la sessió en primera convocatòria es requereix l'assistència de la majoria absoluta dels seus membres.
Si no s'assoleix aquest quòrum, la Comissió es podrà constituir, en segona convocatòria i una hora després, sempre que hi assisteixi una tercera part dels seus membres, com a mínim."
Queden derogats els articles 2, 4, 5.1, 5.2, 9.1 i 10.3 del Decret 112/1988, de 5 de maig (DOGC núm. 996, de 27.5.1988); el Decret 165/1997, de 22 de juliol, pel qual es modifica l'article 4.a) del Decret 112/1988, de 5 de maig, pel que fa a la composició de la Comissió de Cooperació Local de Catalunya (DOGC núm. 2442, de 28.7.1997).